Diari Oficial de la Generalitat Valenciana


Sumari del DOGV 9622, del 21-06-2023 (2023/6878)

RESOLUCIÓ de 15 de juny de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'adopten les mesures cautelars previstes en la Llei 11/1994, de 27 de desembre, d'espais naturals protegits de la Comunitat Valenciana, relatives al projecte de decret, del Consell, d'aprovació del Pla rector d'ús i gestió del Paisatge Protegit de la Serra de Maigmó i Serra del Sit, als termes municipals de Tibi, Castalla, Sax, Petrer i Agost.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9622

Data del DOGV
:   21-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6878


Data del document
:   15-06-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * reserva natural
    * programa d'actuació

RESOLUCIÓ de 15 de juny de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'adopten les mesures cautelars previstes en la Llei 11/1994, de 27 de desembre, d'espais naturals protegits de la Comunitat Valenciana, relatives al projecte de decret, del Consell, d'aprovació del Pla rector d'ús i gestió del Paisatge Protegit de la Serra de Maigmó i Serra del Sit, als termes municipals de Tibi, Castalla, Sax, Petrer i Agost. [2023/6878]  
  
Mitjançant el Decret 25/2007, de 23 de febrer, del Consell, es va declarar com a paisatge protegit la Serra del Maigmó i Serra del Sit, als termes municipals de Tibi, Castalla, Sax, Petrer i Agost.  
Segons el que s'estableix en l'article 31.3 de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana, l'ordenació dels paisatges protegits es durà a terme mitjançant plans rectors d'ús i gestió (PRUG).  
En aquesta línia, la conselleria d'Agricultura, Desenvolupament Rural, Emergència Climàtica i Transició Ecològica està tramitant el projecte de decret, del Consell, d'aprovació del Pla rector d'ús i gestió (PRUG) del Paisatge Protegit de la Serra de Maigmó i Serra del Sit.  
L'àmbit territorial del Pla rector d'ús i gestió coincideix, territorialment, amb el que es va establir en l'esmentat Decret 25/2007 que el va declarar.  
D'altra banda, l'article 28 de l'esmentada Llei 11/1994 articula un règim de protecció preventiva aplicable als àmbits territorials inclosos en aquest projecte de decret amb caràcter cautelar fins que s'aprove aquest pla. Aquest règim permet habilitar les mesures necessàries per a evitar la deterioració dels valors objecte de protecció durant aquest període.  
Per tot això, en virtut de les competències atorgades pel Decret 6/2019, de 17 de juny, del president de la Generalitat, pel qual nomena les persones titulars de les vicepresidències i de les conselleries; el Decret 5/2019, de 16 de juny, del president de la Generalitat, pel qual es determina el nombre i la denominació de les conselleries, i el Decret 176/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, resolc:  
  
  
Primer  
A partir de la publicació de la present resolució en el Diari Oficial de la Generalitat Valenciana, i de conformitat amb el que es disposa en l'article 28.1, apartat a, de la Llei 11/1994, de 27 de desembre, d'espais naturals protegits de la Comunitat Valenciana, durant la tramitació d'aquest pla rector d'ús i gestió no podran realitzar-se en tot el seu àmbit territorial, que es descriu en l'annex de la present resolució, actes que suposen una transformació sensible de la realitat física i biològica que puga arribar a fer impossible la consecució dels objectius del pla esmentat.  
  
Segon  
Les mesures cautelars a què fa referència l'apartat anterior, de conformitat, així mateix, amb l'esmentat article 28 de la Llei 11/1994, tindran una vigència màxima de tres anys i podran ser complementades i especificades, per a un millor compliment dels seus objectius, mitjançant un acord del Consell, a proposta de la Conselleria d'Agricultura, Desenvolupament Rural, Emergència Climàtica i Transició Ecològica.  
  
  
DISPOSICIÓ FINAL  
  
Única. La present resolució produirà efectes el mateix dia que es publique en el Diari Oficial de la Generalitat Valenciana.  
Contra aquesta resolució, que posa fi a la via administrativa, es pot recórrer, potestativament en reposició davant de la Conselleria d'Agricultura, Desenvolupament Rural, Emergència Climàtica i Transició Ecològica en el termini d'un mes, a comptar de l'endemà de publicar-se, o es pot impugnar directament davant de l'ordre jurisdiccional per mitjà de la interposició d'un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, de conformitat amb el que es disposa en els articles 123 i 124 de la Llei 39/2015, d'1 d'octubre, de règim jurídic de les administracions públiques i del procediment administratiu comú.  
  
València, 15 de juny de 2023.- La consellera d'Agricultura, Desenvolupament Rural, Emergència Climàtica i Transició Ecològica: Isaura Navarro Casillas.  
  
  
  
Annex I  
  
Representació cartogràfica del Pla rector d'ús i gestió del Paisatge Protegit de la Serra de Maigmó i Serra del Sit, als termes municipals de Tibi, Castalla, Sax, Petrer i Agost.